Nataniël gou weer in Sand du Plessis | Netwerk24
Nataniël gou weer in Sand du Plessis
Deur Elretha Britz 18 Oktober 2016 20:33
Wanneer Nataniël op die verhoog is, kry die gehoor ’n produksie met kabaret, teater, komedie en musiek alles in een. Maar wat sy aanbiedings op ’n heel ander planeet plaas, is sy uitspattige kostuums.
Dít sal weer die geval wees wanneer Nataniël in November sy jaarlikse verskyning in Bloemfontein maak.
Dié meesterkunstenaar het in sy loopbaan van 29 jaar 15 CD’s uitgereik, 60 verhoogproduksies opgevoer en 15 boeke geskryf waarvan die nuutste, Zip, pas verskyn het. Dit bevat van sy nuwe lag-met-’n-traan-stories – party in Engels, maar die meeste in Afrikaans.
Mense wat nie sy optredes kan bywoon nie, kan hulle met dié stories troos.
Die musiek in die produksie word gemaak deur die kitaarvirtuoos Juan “Floors” Oosthuizen en die Charl du Plessis-trio. Die trio bestaan, benewens Du Plessis as pianis, uit die kontrabasspeler Werner Spies en die tromspeler Hugo Radyn. Hulle sal Nataniël begelei in treffers soos “Purple Rain”, “Ain’t Got Nothin’ but the Blues” en “Moeder Aarde”.
Tussendeur vertel Nataniël sy koddige stories.
Nataniël in Concert: 9 en 10 November om 19:30 in die Sand du Plessis-teater. Bespreek by Pacofs by 051 447 7772.
Meer oor: Musiek | Toneel | Nataniël | Konsert | Opvoering
Nataniël in volle sterkte
Temmingh, Nataniël hou konsert
Nataniël beroof, loop vertoning mis